降龍
作者：曾鞏
朝代：宋

paragraphs: 降龍左右施襟裾，兩廊夾廟深渠渠。
禮下天子一等爾，衣服居處何其殊。
文旛列戟照私第，青紫若若官其孥。
先後熒煌首珠翠，侍者百十顔溫瑜。
凝寒墮指熱侵骨，一宴百盞傾金壺。
窮民疾首望雨露，太上欲倚攀姚虞。
君胡爲乎目時病，橐針襆艾恬以愉。
生前赫赫浪自重，身後沒沒寧非愚。